Video: Sabotasie dalk rede vir substasie-brandFoto: City Power ŉ Video het aan die lig gekom wat toon dat die oorsaak van die reusebrand by die Eikenhof-substasie, wat talle Johannesburgse woonbuurte sonder elektrisiteit én watertoevoer gelaat het, moontlik die gevolg van opsetlike sabotasie was. Herman Mashaba, uitvoerende burgemeester van Johannesburg, het gesê op die video kan gesien word dat die brand buite die transformators by die substasie begin het. “Dit lyk ook asof die transformator kwaadwillig beskadig is sodat dit olie op die brand lek. Hierdie feite strook doodgewoon nie met die vermoede dat ŉ elektriese fout die brand veroorsaak het nie,” het Mashaba gesê. Volgens Mashaba het hy die stad se groep forensiese en ondersoekdienste en die SAPD versoek om verder ondersoek in te stel om vas te stel wie agter die brand by die substasie sit. Die brand, wat Maandag ontstaan het, het inwoners van Naturena, Kibler Park, Alveda Park, Glenvista, Eikenhof en Loughrin sonder elektrisiteit gelaat. Boonop is groot dele van Johannesburg en Noordwes sonder watertoevoer gelaat aangesien die Rand Waterraad heeltemal afhanklik van die substasie is vir kragvoorsiening. Foto: ANA. Volgens die stad word ongeveer 40% van Johannesburg se inwoners deur Rand Water van water voorsien. Die transformator wat aan Rand Water toegewys is, is heeltemal in die brand verwoes en ŉ tegniese span moes sedert die brand dag en nag werk om ŉ nuwe transformator by die substasie op te stel en die skade aan die ander transformators en kragkabels te herstel. Isaac Mangena, woordvoerder van City Power, het teen 23:20 Dinsdagaand gesê die twee transformators wat kragtoevoer aan inwoners en Rand Water voorsien, is aangeskakel. Mangena het gesê die verwagting is dat die transformator wat Rand Water van krag voorsien teen 02:00 vanoggend gereed sou wees om te begin krag deurvoer na die waterpompe toe. Inwoners se krag sal een woonbuurt op ŉ slag aangeskakel word totdat die kragtoevoer ten volle herstel is. Teen 04:00 vanoggend het City Power via sy amptelike Twitter-profiel gesê die Lehae Fase 1-kragverspreider is ten volle herstel. Die verwagting is dat alle inwoners teen vanaand weer elektrisiteit sal hê. Mashaba het sy opregte dank uitgespreek teenoor die tegniese span wat onverpoos gewerk het om die herstelwerk by die substasie so vinnig moontlik gedoen te kry. Hy het verseker dat die mense wat verantwoordelik is vir die verwoesting van die stad se noodsaaklike infrastruktuur vasgetrek sal word en aan die pen sal ry.